मंगल पांडे भी शौकीन, आयुर्वेद में पेनिसिलीन का दर्जा; होली में ठंडाई-पकौड़ा ज्यादा न लें
होली के साथ ही आप और हम सभी के जीवन में रंग और उमंग बना रहे। रंग में भंंग न पड़े, इसका भी ख्याल रहे। उत्सव की मर्यादा बनाए रखें। संतुलित और हेल्दी खानपान करें।
जनश्रुतियों में एक कथा है कि भगवान शिव पार्वती से विवाह करने जा रहे थे। उनके गणों को लगा कि शिव तो सांसारिक चीजों से दूर रहते हैं, योगी हैं, बारात छोड़ कहीं और न चले जाएं। सबने भगवान शिव से ही इस बारे में मशविरा किया और तय हुआ कि शिव को कुछ ऐसा खिलाया-पिलाया जाए, जिससे वे खुद को भूल जाएं। तब कैलाश के आयुर्वेदाचार्यों ने भांग खोजी।
भांग पीसी गई और भगवान शिव ने इसे पीकर अपने महाकाल, विराट और योगी रूप को भूलकर साधारण मनुष्य का रूप ले लिया। इसके बाद ही शिव का पार्वती से विवाह हो पाया।
भांग और ठंडाई के बिना हम होली की कल्पना नहीं कर सकते। आइए, होली के इस पावन रंगोत्सव पर भांग का देवों और इंसानों से कनेक्शन, इससे जुड़ी कुछ लोककथाएं और इसके फायदे-नुकसान भी जानते हैं।
भारत से लेकर कंबोडिया तक भांग से शिव के कनेक्शन की कथा
शिव पुराण के मुताबिक, एक बार भगवान शिव गृहस्थ जीवन से दुखी होकर वैराग्य में चले गए। पार्वतीजी को चिंता हुई कि अब परिवार कैसे चलेगा। उन्होंने कई उपाय किए कि भगवान शिव वापस लौट आएं। जब वह वैराग्य से लौटे तो कैलाशवासियों ने भांग पीकर उत्सव मनाया।
इसके अलावा, जब समुद्र मंथन हुआ तो अमृत और विष दोनों निकले। मान्यता है कि अमृत की कुछ बूंदें मंदार पर्वत पर गिरीं, जिससे भांग पैदा हुई। कंबोडिया के अंकोरवाट मंदिर के आसपास रहने वाले लोगों के विश्वास का आधार यही कथा है।
भगवान विष्णु ने भी अपने कष्ट दूर करने के लिए खाई थी भांग
एक बार भगवान विष्णु शिव के पास पहुंचे और कहा कि कोई ऐसा पौधा बताइए, जिससे मेरे शरीर का कष्ट दूर हो जाए। तब शिव ने उन्हें मंदार पर्वत पर मौजूद भांग का पौधा दिया, जिसके सेवन से भगवान विष्णु का कष्ट दूर हुआ। शिव के भांग प्रेम को देखते हुए नगा साधु और अघोरियों में भी भांग का चलन शुरू हुआ।
आयुर्वेद में भांग को ‘विजया’ और ‘सिद्धि’ कहा गया है। ‘विजया’ यानी जीतने वाला, ‘सिद्धि’ यानी शक्तियों को हासिल करने वाला। भांग के पौधे का वैज्ञानिक नाम कैनाबिस सैटाइवा है।
मुगल बादशाह हुमायूं भांग खाकर सीढ़ियों से गिरे और गंवाई जान
मध्यकालीन भारत के दौर में मुगलों में भांग बेहद पॉपुलर थी। मुगल बादशाह हुमायूं, जहांगीर और शाहजहां भी इसके शौकीन थे। हुमायूं को तो भांग की मिठाई 'माजूम' बेहद पसंद थी। इसे भांग में दूध, घी, आटे के साथ मीठा मिलाकर बनाया जाता था।
कुछ इतिहासकार तो यह भी कहते हैं कि हुमायूं ने शायद भांग ज्यादा खा ली थी, इसीलिए एक दिन वह दीनपनाह (लाइब्रेरी) की सीढ़ियों से गिर गए।
इतिहासकार बदायूंनी के मुताबिक, हुमायूं जीवनभर लड़खड़ाता रहा और इसी लड़खड़ाहट में उसका एक दिन अंत हो गया। 1857 में अंग्रेजी हुकूमत के खिलाफ पहला विद्रोह छेड़ने वाले मंगल पांडे भी भांग खाते थे।
कहते हैं कि जब उनका ट्रायल हो रहा था तो उन्होंने भांग खाने की बात स्वीकारी थी और कहा था कि इसे खाने के बाद उन्हें यह ध्यान नहीं है कि उन्होंने क्या किया?
अब भांग से जुड़ा जोधपुर की सुनीता गौर के घर का एक मजेदार किस्सा भी सुनिए। आपके या हमारे घरों में भी कभी न कभी भांग से जुड़ा ऐसा कुछ नजारा रहा होगा।
जब देवर अजय देवगन की तरह घंटों तक संवारते रहे जुल्फें
होली पर एक बार देवर और भतीजे ने भांग की पकौड़ी खा ली। असर ये हुआ कि देवर दो दिन तक उठते, बैठते और चलते-फिरते केवल मुस्कुराते रहते। आईने के सामने भी खड़े होकर मुस्कुराते और और बाल संवारते। वो अजय देवगन के मुरीद थे...तो वो अपनी जुल्फों को भी अजय देवगन की तरह ही स्टाइल करने की कोशिश करते। उनके चेहरे पर एक ही भाव बना रहता।
भतीजे का भी यही हाल था। उसने गलती से भांग की पकौड़ी खा ली और नतीजा ये हुआ कि वो पूड़ी पर पूड़ी खाए जाए...सीढ़ी नहीं चढ़ पाता तो लगातार रोता रहता। अंत में दोनों को नींबू पानी देना पड़ा।
इन दोनों की बचकानी हरकतों ने उस साल की होली को और खुशनुमा बना दिया था। अब जब भी वो होली याद आती है पूरा घर ठहाका लगाकर हंसता है।
बनारस में मिलती है 365 तरह की भांग से बनी ठंडाई
बनारस हिंदू यूनिवर्सिटी (BHU) में प्रोफेसर केके मिश्रा के मुताबिक, बनारस में 365 तरह की ठंडाई मिलती है। मौसमी फलों के अलावा काली मिर्च, मिर्ची, आम, अमरूद जैसे फलों और मसालों की ठंडाई भी बनाई जाती है।
होली में पूरे फागुन महीने में कोई किसी के घर जाता है तो भांग या ठंडाई ही पिलाने का चलन रहा है।
बनारस में होली के मौके पर मुस्लिम समाज के लोग भांग और ठंडाई तैयार करते और हिंदू ठंडाई पीते। मशहूर शायर नजीर बनारसी के घर पर होली पर बनने वाली ठंडाई बहुत मशहूर थी। बिस्मिल्लाह खान, गुदई महराज, पंडित विद्यानिवास मिश्र भी इसे पीने पहुंचते।
1910 में एक किताब छपी, ‘बनारस अंदाजे बयां’। इसके लेखक थे मुसाफिर। उन्होंने अपनी किताब में लिखा कि बनारस शहर भांग, ठंडाई, पान और गाली के बिना अधूरा है।
बनारस के पान और ठंडाई दोनों को बॉलीवुड के गानों में जगह मिली। ‘खाई के पान बनारस वाला’ हो या ‘जय-जय शिव शंकर’ गाने आज भी होली के टॉप चार्ट में बने रहते हैं। और वैसे भी काशी में होली मतलब माना जाता है कि भगवान विश्वनाथ के साथ होली खेलना।
ठंडाई का बनारस की मस्ती से कनेक्शन
बनारस के साहित्यकार व्योमेश शुक्ल कहते हैं कि ठंडाई भी पान की तरह बनारस की मस्ती और खिलंदड़पन से जुड़ी है। ठंडाई अक्सर भांग मिलाकर पी जाती है।
यूं तो भांग एक नशा है, लेकिन मान्यता है कि शिव बाबा को भांग पसंद है। अनेक लोकगीतों और जनमन के विश्वास में भांग को महादेव की पसंदीदा चीजों में से एक बताया गया है।
एक लोकगीत में देवी पार्वती खुद भोलेनाथ के लिए भांग पीसती हैं और शिकायत करती हैं कि आपके लिए भांग पीसते-पीसते परेशान हो गई हूं।
इसके जवाब में शिव कहते हैं- ‘पार्वती, मैं तुमको छोड़ सकता हूं, लेकिन भांग को नहीं।’ यानी शंकर जी को भांग पार्वती से भी ज्यादा प्रिय है। कुल मिलाकर यह पूरा प्रसंग बनारस में भगवान शिव की केंद्रीय मौजूदगी से जुड़ा हुआ है।
स्त्री की पीसी हुई भांग मानी जाती है असरकारी
व्योमेश शुक्ल बताते हैं कि बनारस में बहुत विधि-विधान से ठंडाई के लिए भांग तैयार की जाती है। अक्सर स्त्रियां ही भांग पीसती हैं। मान्यता है कि पुरुष के मजबूत हाथों से पिसी भांग में वो बात नहीं होती जो स्त्री की मेहनत से पीसी गई भांग में होती है। भांग और ठंडाई के इस्तेमाल का शिवरात्रि से होली तक का समय सबसे सही वक्त माना जाता है।
भांग की पौराणिक और लोक मान्यताओं से जुड़ी कहानियों के बाद अनेक बीमारियों में इसके इस्तेमाल को जानते हैं।
अथर्ववेद में भांग 5 पवित्र पौधों में से एक, आयुर्वेद में पेनिसिलीन जैसा असरदार
भांग का पौधा उत्तर प्रदेश, उत्तराखंड, पश्चिम बंगाल और बिहार में बड़ी मात्रा में मिलता है। इसे संस्कृत में ‘भंगा’, ‘विजया’, ‘मादनि’ और फारसी में ‘किनब’ बोला जाता है। अथर्ववेद में भांग को 5 सबसे पवित्र पौधों में माना गया है और लिखा गया है कि इसकी पत्तियों की रक्षा देवता करते हैं। इसे खुशी और मुक्ति के अहसास का जरिया माना जाता है।
भांग होली में गम भुलाकर मन में भरती है खुशी
प्रोफेसर केके मिश्रा कहते हैं कि इसे पुराणों में ‘अमृत पौधा’ भी कहा गया है। भांग औषधीय गुणों से भरपूर है। भांग के अंदर कैनाबिनोइड (Cannabinoid) नाम का तत्व पाया जाता है जो पित्त और कफ जैसी समस्याओं को दूर करता है।
पहाड़ी इलाकों में खाई जाती है भांग की चटनी और पकौड़ी
अपनी गर्म तासीर की वजह से भांग कई ठंडे पहाड़ी इलाकों में खानपान का हिस्सा है। कई जगहों पर इसकी चटनी बनती है तो कहीं पकौड़े भी बनते हैं।
उत्तराखंड में भांग के बीजों से स्वादिष्ट चटनी बनाई जाती है, जो पारंपरिक भोजन का हिस्सा है। इसके लिए भांग के बीज और थोड़ा सा जीरा भूनकर उसमें लहसुन, हरा धनिया, भुनी हुई लाल मिर्च, नमक डालकर सिल-बट्‌टे पर पीसते हैं।
इस चटनी को मडुवे की रोटी के साथ खाया जाता है। पहाड़ों पर मडुवे की रोटी और भांग की चटनी फेवरेट फूड है।
एक और व्यंजन है, भांग के बीजों का भंगजोव। घर में कोई सब्जी न हो तब भी खाली भांग के बीजों को पीस लें। फिर इसमें थोड़ा सा तेल डालकर कढ़ाई में भूनें।
जीरा या साबुत धनिये का छौंका लगाकर मिर्च डालकर पानी डाल देते हैं, जिसे भगझावा या भांगजोव कहते हैं। इसे आप रोटी या चावल के साथ खा सकते हैं।
हममें से बहुत से लोगों ने शायद होली या शिवरात्री के त्योहार पर भांग की बर्फी, भांग के पेड़े, भांग के पकौड़े और ठंडाई का गिलास पिया होगा।
आपको बता दें कि उत्तराखंड भारत का पहला और इकलौता राज्य है, जहां औद्योगिक भांग की व्यावसायिक खेती को मंजूरी दी गई है।
मगर, भांग है तो नशा ही। अगर ज्यादा हो जाए तो इन घरेलू उपायों को अपनाकर इससे बच सकते हैं।
कीमोथेरेपी के साइड इफेक्ट्स में कारगर है भांग
हेल्थलाइन पर छपी एक रिपोर्ट के मुताबिक, भांग कैंसर की बीमारी में की जाने वाली कीमोथेरेपी के दौरान उल्टी होना, चक्कर आना जैसे साइड इफेक्ट्स को कम करने में सहायक है।
भांग और उससे बनी दवाएं फाइब्रोमयाल्जिया और रूमेटाइड अर्थराइटिस के दर्द को कम करने में मददगार है। भांग से तैयार दवाएं एंग्जायटी, डिप्रेशन, पोस्ट ट्रॉमेटिक स्ट्रेस डिसऑर्डर (PTSD), डिमेंशिया, पार्किंसंस और स्कितजोफ्रीनिया जैसी बीमारियों में भी यह मददगार है।
अब जरा भांग के साइड इफेक्ट्स भी जानते हुए चलते हैं। भांग से बनी ठंडाई, मिठाई या पकौड़ों को गर्भवती महिलाओं, बच्चों और किशोरों से दूर रखना चाहिए।
होली के साथ ही आप और हम सभी के जीवन में रंग और उमंग बना रहे। रंग में भंंग न पड़े, इसका भी ख्याल रहे। उत्सव की मर्यादा बनाए रखें। संतुलित और हेल्दी खानपान करें। चलते-चलते होली पर आगाह करने वाली बड़े-बुजुर्गों की कहावत भी सुनें-
भांग मांगे दूध मलाई, गांजा मांगे घी, दारु मांगे जूता-चप्पल, सोच समझ कर पी।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।